Evaluation of percutaneous transluminal angioplasty outcome in patients with peripheral arterial disease using moden medical imaging techniques (CT and MR perfusion)
Authors: Γαλανάκης Νικόλαος 
Published: September 2021

Η Περιφερική Αρτηριακή Νόσος (ΠΑΝ) χαρακτηρίζει τη μειωμένη αιματική ροή στο άκρο ως αποτέλεσμα στένωσης ή απόφραξης των αρτηριών του κάτω μέλους στα πλαίσια αθηροσκληρυντικής νόσου. Η αξιολόγηση της ΠΑΝ περιλαμβάνει τη λήψη ιατρικού ιστορικού, κλινική εξέταση, λειτουργικές δοκιμασίες όπως ο σφυροβραχιόνιος δείκτης και ακτινολογικές εξετάσεις, όπως το έγχρωμο υπερηχογράφημα Doppler (CDUS), η υπολογιστική αγγειογραφία (CTA) και η μαγνητική αγγειογραφία (MRA). Οι παραπάνω μέθοδοι παρέχουν σημαντικές πληροφορίες σχετικά με την κατανομή των μακροαγγειακών αλλοιώσεων των άκρων (στενώσεις, αποφράξεις) αλλά όχι για την μικροαγγειακή αιματική διήθηση (perfusion) των άκρων. Οι στόχοι της παρούσας διδακτορικής διατριβής είναι η ανάδειξη της υποαίματωσης των κάτω άκρων σε ασθενείς με κρίσιμη ισχαιμία άκρου (ΚΙΑ) και η εκτίμηση των αποτελεσμάτων της διαδερμικής αγγειοπλαστικής (PTA), με χρήση σύγχρονων τεχνικών ποσοτικής απεικόνισης όπως η τεχνική Αιματικής Διήθησης με Μαγνητικό Συντονισμό (MR Perfusion Imaging) και η τεχνική Αιματικής Διήθησης με Υπολογιστική Τομογραφία (CT Perfusion), η σύγκριση των δυνατοτήτων διαφορετικών τεχνικών MR Perfusion στην μελέτη της αιμάτωσης των άκρων και η συσχέτιση των αποτελεσμάτων αιματικής διήθησης με την κλινική εικόνα και τις απεικονιστικές εξετάσεις των ασθενών μετά την PTA για τον καθορισμό της πιθανής προγνωστικής αξίας του MR/CT Perfusion. Οι επιλεγέντες ασθενείς υποβλήθηκαν σε εξετάσεις αιματικής διήθησης με χρήση υπολογιστικού ή μαγνητικού τομογράφου και κατάλληλα απεικονιστικά πρωτόκολλα που περιλάμβαναν ακολουθίες με ή χωρίς χορήγηση σκιαγραφικής ουσίας πριν και μετά την PTA. Παράλληλα γινόταν καταγραφή του ιστορικού των ασθενών, προδιαθεσικών παραγόντων και κλινικοεργαστηριακών παραμέτρων. Από τα αποτελέσματα της μελέτης, παρατηρήθηκε σημαντική βελτίωση των παραμέτρων MR/CT perfusion μετά τη διαδερμική αγγειοπλαστική. Όσον αφορά την αξιολόγηση των ασθενών με τεχνική CT perfusion αναγνωρίστηκε συσχέτιση μεταξύ των τιμών CT perfusion και της κλινικής εικόνας των ασθενών μετά την επαναγγείωση. Παράλληλα, έγινε περαιτέρω ανάλυση των δεδομένων MR perfusion των ασθενών και παρατηρήθηκε συσχέτιση των παραμέτρων αιματικής διήθησης των ακολουθιών μετά από χορήγηση παραμαγνητικής ουσίας και των ακολουθιών που δεν απαιτούν τη χορήγηση της. Τέλος παρουσιάστηκε η χρήση μιας καινοτόμου τεχνικής υπολογισμού αιματικής διήθησης με χρήση μαγνητικού τομογράφου που δεν απαιτεί χορήγηση παραμαγνητικής ουσίας και μπορεί να αναδείξει με επιτυχία τόσο τα αποτελέσματα της διαδερμικής αγγειοπλαστικής σε ασθενείς με κρίσιμη ισχαιμία όσο και να αναδείξει τις διαφορές ως προς την αιμάτωση του άκρου μεταξύ ασθενών με περιφερική αρτηριακή νόσο και μαρτύρων. Οι τεχνικές αιματικής διήθησης με χρήση υπολογιστικής ή μαγνητικής τομογραφίας είναι αξιόπιστες εφαρμογές που μπορούν να αποτελέσουν χρήσιμα εργαλεία για την αξιολόγηση της υποαιμάτωσης των κάτω άκρων και την εκτίμηση των αποτελεσμάτων της διαδερμικής αγγειοπλαστικής σε ασθενείς με κρίσιμη ισχαιμία. Οι πληροφορίες που παρέχονται από αυτές τις εξετάσεις μπορεί να βοηθήσουν στην αξιόπιστη πρόβλεψη της ανταπόκρισης στη θεραπεία επαναγγείωσης καθώς και ως εργαλεία για την παρακολούθηση των αποτελεσμάτων της ενδαγγειακής ή χειρουργικής θεραπείας και του σχεδιασμού της στρατηγικής επαναγγείωσης.